הוועדה המיוחדת לפניות הציבור, כנסת 24, פרוטוקול מספר 10, 2021-11-23 12:00

ישראל אייכלר: אני שמח לפתוח את הדיון של הוועדה לפניות הציבור בעניין התחבורה הציבורית, בנושא הסדרת התחבורה הציבורית בפרט בנוף הגליל, נתמקד בפניות שהגיעו משכונת הר יונה.

ישראל אייכלר: אני רוצה לציין את העובדה שהיושבת ראש של הוועדה ביקשה ממני כחבר הוועדה לנהל את הישיבה הזאת וזו בשבילי הזדמנות טובה מאוד לחזור לוועדה הזאת שכבר הרבה זמן לא היינו פה.

ישראל אייכלר: אני רוצה לברך את המנהלת אתי, שמנהלת את הוועדה ביד רמה, ועושים גדולות ונצורות.

ישראל אייכלר: כבר אמרתי בעבר ואני אומר את זה עד היום, שהוועדה הכי חשובה בכנסת היא הוועדה לפניות הציבור, ושכנעתי כמה אנשים בעניין הזה, כי היא הוועדה היחידה שיש לציבור ולפונה הפרטי את האינטראקציה עם הכנסת באופן ישיר, לא דרך ועדות סטטוטוריות שעוסקות במקרו, אלא זה נוגע ממש במיקרו.

ישראל אייכלר: לכן, למשל פה, מדברים על התחבורה הציבורית.

ישראל אייכלר: זה נושא אדיר, הכשל של מדינת ישראל בתחבורה הציבורית מזכיר מדינה בין הודו לאפריקה.

ישראל אייכלר: באירופה, בכל המקומות שמדברים שם על פיתוח התחבורה הציבורית והורדת הזיהום של הרכב הפרטי, אז לפני שמורידים את הזיהום של הרכב הפרטי מגישים תחבורה ציבורית נגישה.

ישראל אייכלר: אני הייתי בשבוע שעבר באחת המדינות האלה, שיש שם גזרות קשות מאוד על בעלי הרכב הפרטי, על חלקן אני שמחתי מאוד.

ישראל אייכלר: אני כבר שנים טוען שרוב תאונות הדרכים נובעות מזה שלא רוצים לחזור לעגלה ולסוס וצחקו עליי.

ישראל אייכלר: אני מגיע לשווייץ בשבוע שעבר, לרגל שמחה משפחתית, ומה אני רואה?

ישראל אייכלר: הם בתהליך של הפיכת כל השכונות בכל ערי שוויץ למקסימום 30 קמ"ש.

ישראל אייכלר: על כל 100 מטר בכביש כתוב 30 בגדול, ומצלמות, ובצד, למרות שזה לא כבישים רחבים, אלה כבישים צרים בתוך הערים והעיירות, יש מסלול לאופניים.

ישראל אייכלר: הם אומרים שזה גם בריא פיזית, גם מוריד זיהום וגם הילדים שנוסעים לבתי הספר מוגנים מתאונות דרכים.

ישראל אייכלר: וכך לא חזרנו לעגלה ולסוס, אבל לאופניים כבר חזרנו במדינה הכי מפותחת בעניין הזה, אבל מה?

ישראל אייכלר: התחבורה הציבורית שם בכל רחוב, בכל ציר, גם חשמליות, גם אוטובוסים, שלא לדבר על רכבות, רכבלים, ספינות על הנהרות הכול יש.

ישראל אייכלר: אין דבר כזה שאדם יגיד שאין לו רכב פרטי ולכן הוא תקוע.

ישראל אייכלר: מי שדווקא רוצה רכב פרטי צריך לנסוע על 30 קמ"ש בתוך השכונות, 50 קמ"ש בעיר.

ישראל אייכלר: אתה שומע?

ישראל אייכלר: אתה איש משרד התחבורה, כבישים בין עירוניים, כשהם עוברים בעיירות, יש כבישים מהירים, גם שם 80, איפה שעובדים ולפני המנהרות.

ישראל אייכלר: 100, 120 זה קטעים מאוד קטנים של מרחב מאוד פתוח.

ישראל אייכלר: פה בארץ, אם אנשים יתחילו לנהוג בערים ובשכונות הצפופות על 30 ויהיו מסלולי אופניים אני חושב שיהיו הרבה פחות תאונות דרכים, שזה מה שמעניין, אולי אפילו פחות מאשר העניין של זיהום האוויר, כי על זה יש להם מספיק מטוסים, מעל שוויץ יש שדה תעופה בין לאומי.

ישראל אייכלר: אני לא יודע כמה הם מרוויחים מבחינת זיהום האוויר, אבל הם מרוויחים את העניין הזה שיש גם תחבורה ציבורית וגם אופניים וגם נסיעה איטית בטוחה.

ישראל אייכלר: נדמה לי שהם באחוז הכי נמוך בתאונות הדרכים באירופה.

ישראל אייכלר: לא בדקתי את זה.

ישראל אייכלר: זה מביא אותנו לעניין שלשמו התכנסנו.

ישראל אייכלר: ישנה עיר עם שם חדש שנקראת נוף הגליל, יש לנו שם ראש עיר, רונן פלוט, כשאני אומר 'לנו' אני מתכוון לכנסת כי הוא היה מנכ"ל הכנסת והוא ידוע מאוד מאוד ומחובר מאוד.

ישראל אייכלר: הוא לקח את העיר הלא פשוטה הזאת ורק לפני שבוע החליטה הממשלה להוסיף עוד 3,400 דירות לנוף הגליל, דבר חשוב מאוד.

ישראל אייכלר: אבל בהצלחה של עיר צריך לפחות שלושה ת"פים, זה תעסוקה, תחבורה ותרבות וחינוך.

ישראל אייכלר: בלי שיש תחבורה בעיר אי אפשר לפתח עיר חדשה, בלי שיש תעסוקה אנשים לא יכולים לחיות שם ובלי שיש חינוך ותרבות אז לא מצליחים.

ישראל אייכלר: לנוף הגליל יש עוד מעלה, היא אחת הערים המעורבות היחידות שמקבלות ומזמינות את המגזר החרדי לדור בתוכה בשמחה ולא כהכרח בגלל שהם קיימים, אלא ראש העיר בכבודו ובעצמו קרא לציבור החרדי לבוא לשם ובימים אלה נבנות עוד אלפי דירות עבור המגזר החרדי, אבל בתנאי שהוא יוכל להגיע לשם.

ישראל אייכלר: כרגע, אמרתי גם ליזמים ולכל מי שחושב להשקיע בנוף הגליל, לפני שאתם מבטיחים שיש תחבורה ציבורית, כי הציבור שהולך לשם הוא בדרך כלל לא בעל רכבים, בעלי רכבים יכולים לרכוש במקומות יותר קרובים, וצריך להכין תחבורה ציבורית, לכן זה קריטי.

ישראל אייכלר: זה לא רק לאנשים שכבר גרים שם וסובלים ותיכף נשמע אותם, אלא כדי שנוכל לפתח את העיר.

ישראל אייכלר: אני הייתי מאוד שמח אם ראש העיר היה מגיע לפה, אבל אנחנו נשמע את סגן ראש העיר, אלכס גדלקין, מיודענו, שהוא יהיה איתנו בזום.

ישראל אייכלר: הוא כבר נמצא.

אלכס גדלקין: כן, כן.

ישראל אייכלר: שמח לראות אותך.

ישראל אייכלר: אתה רואה?

ישראל אייכלר: נוף הגליל מאוד קרוב לירושלים.

ישראל אייכלר: אני רוצה לומר שזרימת החמצן הנדרשת לכל עיר באכלוס זה תחבורה ציבורית, בפרט בפריפריה, שאנשים קשורים אל הערים מהן הם באו, גם משפחתית, גם חברתית וגם קניות.

ישראל אייכלר: אנשים חוששים לצאת לגור בעיר שכל חזרה למשפחה, אם זה בשבתות, אם זה לשמחות, אם זה לקניות של ביגוד או דברים שאינם מכולת, מצריכה נסיעה של חצי יום לפחות.

ישראל אייכלר: בנוסף אנשים לא יכולים להגיע בשעות שאפשר לצאת.

ישראל אייכלר: דווקא בגלל החלטת הממשלה צריך לבחון, אולי היינו צריכים להביא גם מישהו ממשרד השיכון, שר השיכון דיבר על זה שהולכים לבנות בנוף הגליל, שיידע את הבעיה העומדת לפני שהוא יגיע לשם.

ישראל אייכלר: אני שמח שהגיע לפה נציג בכיר של משרד התחבורה, עמיחי לוי, ויש לבחון את עבודת משרד התחבורה והיערכות נכונה לקראת כל עיר שעומדת לקראת אכלוס, בפרט נוף הגליל שמכפילה ממש ומשלשת את עצמה בעזרת ה' בעוד תקופה לא ארוכה, החורף כבר יאוכלסו עשרות משפחות חדשות ועד לסוף הקיץ יגיעו קהילות נוספות ולכולם יהיו דרישות תחבורתיות צודקות.

ישראל אייכלר: יש גם בעיה שעיר שאין בה תחבורה ציבורית זמינה, אנשים לא באים להתרשם ולהיות שם ולראות את זה ולקנות, זו עיר נידחת כזאת.

ישראל אייכלר: איך אומרות הסבתות?

ישראל אייכלר: מה שרחוק מהעין רחוק מהלב, אז אי אפשר לפתח עיר ושלא תהיה תחבורה ציבורית לשם.

ישראל אייכלר: יש לציין שנוף הגליל מוקפת בעשרות יישובים קטנים שגורמים לכך ששעת הנסיעה מתארכת בכל תחנה ותחנה למרות שרבים מתושבי העיר הזאת אינם זקוקים לאותו קו, או שאם הם זקוקים אז הם באים בטענה, וכבר שמענו על זה: למה אתם באים להציף לנו את האוטובוס שלנו, זה אוטובוס שמשרת אותנו שנים, אתם פתאום מוסיפים עלינו.

ישראל אייכלר: אז כל קו שצריך לפתח את נוף הגליל, לא יכול להיות שזה יפגע בתושבים הקודמים שגרים בכפרים והעיירות בוואדי ערה, וגם הדרך להגיע מהר יותר, בריא יותר, מבחינת, שוב, העניין של זיהום האוויר והעיכוב, זה לצאת מנוף הגליל דרך כביש 79, 75, ישר לכיוון כביש 6 ולחסוך לפחות שעת נסיעה.

ישראל אייכלר: ואדי ערה באופן קבוע הוא או חסום, או עמוס, לעומת זאת כביש 6 והכבישים של צומת גולני, מה שהיה פעם צומת גולני – כל המושגים שלנו, שאנחנו זוכרים, צומת זה - - -

קריאה: מחלף.

ישראל אייכלר: מחלף.

ישראל אייכלר: ברוך ה' הכול השתפר, אבל רק ואדי ערה עדיין נשאר.

ישראל אייכלר: עכשיו אני רוצה להגיד ממש בפירוט קצר את שלוש הנקודות המרכזיות שנדבר עליהן היום.

ישראל אייכלר: דבר ראשון כמובן ירושלים.

ישראל אייכלר: לא רק בגלל שירושלים היא בירת ישראל, אלא שירושלים היא הכי רחוקה גם מנוף הגליל.

ישראל אייכלר: יש היום רק חמש נסיעות ביום לכל כיוון ונדמה לי שכולן דרך ואדי ערה, שזה אומר עוד שעת נסיעה, כשכבר מגיע האוטובוס.

ישראל אייכלר: לאחרונה הוסיפו קו לירושלים בשעה שש וחצי בערב, אבל מי שרוצה להגיע לירושלים לאיזה שמחה או אירוע ובשש וחצי בערב הוא יוצא מנוף הגליל הוא כבר צריך לחזור מירושלים בשעה 11, זאת אומרת הוא מספיק להיות בירושלים בדיוק חצי שעה.

ישראל אייכלר: אותו דבר נסיעת בוקר, האחרונה היא בשעה 11, אחריה יש רק בשש וחצי, זאת אומרת אין לו אפשרות להקדים את היציאה כדי להשתתף באירוע או לעשות קניות או כל מה שהוא צריך.

ישראל אייכלר: לעומת זאת מירושלים הנסיעה הראשונה היא רק ב-11:10, כלומר אדם היה פה באירוע משפחתי, נשאר בירושלים, היה פה בשבת, אז עד יום ראשון בצהריים הוא רק יוצא לשם.

ישראל אייכלר: ושוב, זה קו מאסף שמאריך את זמן הנסיעה.

ישראל אייכלר: בערבים, אני מתכוון לפנות ערב, כל היישובים בסביבה אינם זקוקים לנסיעה לירושלים, הם רוצים לצאת בבוקר ולכן סתם עוברים בכל היישובים ועושים תחנות מיותרות.

ישראל אייכלר: בפיזור בתוך ירושלים יש גם בעיה.

ישראל אייכלר: אמנם אני מודע לזה, ונשמע את התשובה, אני מצטער מאוד שאנשי האגף לתחבורה ציבורית בירושלים לא יהיו איתנו, אני חושב שהם היו צריכים להיות מרכזיים, הם הבטיחו, הם הוזמנו והם לא הגיעו.

ישראל אייכלר: צריך לבדוק איזה יועץ יעץ להם שהיות שמדובר בקווים חרדיים אז לא צריך לבוא, אבל אני מקווה מאוד שהם יעודכנו.

ישראל אייכלר: אנחנו נדאג לכך שהם יקבלו עדכון על זה ואני אדבר גם עם ראש עיריית ירושלים על הדבר הזה.

ישראל אייכלר: זה לא יכול להיות שכשמדברים על תושבי ירושלים ועל קו לירושלים שלא יהיו פה נציגים מתכנית אב לתחבורה בירושלים.

עמיחי לוי: אני בכל מקרה אוכל להתייחס גם לצד הירושלמי מראות עיניו של משרד התחבורה.

ישראל אייכלר: זה בסמכותך הפיזור בירושלים?

עמיחי לוי: כן.

ישראל אייכלר: אז אנחנו לא צריכים אותו, בסדר גמור.

עמיחי לוי: כלומר הם שחקן מאוד מאוד חשוב, אבל זה בסמכותנו.

ישראל אייכלר: טוב, אז אתה תעשה את זה גם, תודה רבה.

ישראל אייכלר: אני מסכם בשתי שורות את הדרישות לגבי ירושלים, קו חדש ישיר ירושלים-נוף הגליל, כולל תחנות איסוף בירושלים, מסלול הנסיעה צריך לעבור דרך כביש 79 ו-75 ללא מעבר בוואדי ערה, בלי לפגוע בתושבי ואדי ערה שיש להם את הקווים לירושלים, הם נוסעים לאל אקצא ולכל מיני דברים שהם צריכים לנסוע וזכותם וצריך לאפשר להם, אבל אנחנו צריכים, אם לא בכל ימות השבוע אז בערבי שבתות וחגים, זה חובה לתגבר.

ישראל אייכלר: לחילופין אפשר לעשות חלופה לקו 955 שבשעות הנסיעה בערב שיירד מיד לכביש 6, הכביש המהיר.

ישראל אייכלר: ועוד דבר אחד, הוספת שתי נסיעות בקו הקיים מירושלים, לפחות עוד אחד בשעה עשר בבוקר והנסיעה האחרונה ב-11:30, ולהוסיף עוד קו אחד מנוף הגליל באמצע היום, בשתיים, שלא יהיה רק בערב, כשהוא צריך להיות בערב שם.

ישראל אייכלר: לגבי בני ברק ואשדוד אני אתן לפונים שלנו ולדוברים האחרים לפרט את הדרישות.

ישראל אייכלר: וגם בית שמש, יש היום אוכלוסייה שגרה בבית שמש, קיבלנו פנייה גם מנציגת קהילת תולדות אברהם ויצחק, יש ביקושים חדשים לקראת אכלוס מסיבי של עשרות משפחות בעיר, גם אותם נשמע.

ישראל אייכלר: אז אנחנו נשמע עכשיו את נציג הפונים.

ישראל אייכלר: מי הראשון?

אליעזר ישעיהו בק: לי קוראים אליעזר בק, אני גר בהר יונה כבר כמעט שלוש שנים.

אליעזר ישעיהו בק: אני רוצה לדבר על הקו לאשדוד.

אליעזר ישעיהו בק: היום אחד שנוסע לשבת לאשדוד, או גם באמצע השבוע לחתונה, אבל אנחנו נתמקד בעיקר בסופי שבוע, לוקח לו כמעט ארבע שעות.

אליעזר ישעיהו בק: זאת אומרת הוא צריך לקחת אוטובוס לכיוון תל אביב-בני ברק ומשם לחכות עוד איזה חצי שעה, תלוי אם במקרה האוטובוס היה ריק והוא הגיע, אז הוא נוסע לאשדוד, ארבע שעות זה לוקח בערך.

ישראל אייכלר: מהר יונה עד אשדוד ארבע שעות?

אליעזר ישעיהו בק: בגלל שאין אוטובוס ישיר, אין קו ישיר.

ישראל אייכלר: דיברנו על חזרה לעגלה והסוס, כבר אפשר לנסוע בעגלה וסוס ארבע שעות.

ישראל אייכלר: הוא חייב להיכנס למרכז תל אביב או למרכז בני ברק עם כל הפקקים?

אליעזר ישעיהו בק: כן, אין היום פתרון אחר.

ישראל אייכלר: אין בכלל קו לאשדוד?

אליעזר ישעיהו בק: אין קו לאשדוד.

ישראל אייכלר: יש דרישה לקו לאשדוד?

אליעזר ישעיהו בק: יש המון דרישה.

ישראל אייכלר: עשו מספור, עשו בדיקה?

אליעזר ישעיהו בק: עשו מספור - - - יודע כמה בדיוק היה, אבל יש אלפי תושבים.

אליעזר ישעיהו בק: חוץ מזה שיש גם אותנו אז גם בעיר עצמה, אם עוד מעט יורשה לי, אני הזמנתי גם גברת שהיא גרה 30 שנה בנוף הגליל והיא נוסעת כל סוף שבוע לאשדוד.

ישראל אייכלר: מה זאת אומרת הזמנת, בזום?

אליעזר ישעיהו בק: לא, אם יורשה לי להשמיע הקלטה, אני לא יודע אם זה מקובל פה.

אליעזר ישעיהו בק: היא שלחה לי הקלטה, היא ביקשה שאשמיע את זה פה, היא לא יכולה לבוא.

ישראל אייכלר: תגיד אתה, ואחר כך אם יהיה זמן נשמע.

אליעזר ישעיהו בק: יש גם המון תושבים מקומיים, לאו דווקא חרדים, שגרים שם כבר 30 שנה.

ישראל אייכלר: זאת אומרת האמירה שאשדוד לא קשורה לנוף הגליל לא נכונה, לפני שבאתם כבר היה קשר.

אליעזר ישעיהו בק: היא אומרת, היא סיפרה לי שלוקח לה חמש שעות.

אליעזר ישעיהו בק: היא נוסעת לחיפה, לוקחת רכבת מחיפה לתל אביב ומשם היא נוסעת עם אוטובוס לאשדוד.

אליעזר ישעיהו בק: לוקח לה חמש שעות.

אליעזר ישעיהו בק: גם לנו התושבים לוקח המון זמן.

אליעזר ישעיהו בק: עיקר הבעיה זה במוצאי שבת, במוצאי שבת כשאנחנו רוצים לחזור מאשדוד לנוף הגליל, צריכים לנסוע לבני ברק, אנחנו מדברים על סיפור של שעה וחצי עד שעתיים.

אליעזר ישעיהו בק: אז קודם כל לחכות, הרי כולם יוצאים מוקדם בגלל שהם לא רוצים לפספס את האוטובוס לנוף הגליל, לתפוס את האוטובוס השני.

ישראל אייכלר: זאת אומרת הוא צריך לצאת מאשדוד, לתפוס אוטובוס לבני ברק.

ישראל אייכלר: מתי הוא יוצא לבני ברק?

אליעזר ישעיהו בק: הוא יוצא מיד במוצאי שבת, עושה הבדלה ויוצא.

ישראל אייכלר: לא, האוטובוס מבני ברק לנוף הגליל מתי הוא יוצא?

אליעזר ישעיהו בק: בתשע וחצי.

אליעזר ישעיהו בק: זאת אומרת הוא צריך באשדוד לצאת עם שלושה כוכבים כדי לתפוס את האוטובוס של תשע וחצי.

אליעזר ישעיהו בק: כן, ולפעמים לנסוע בעמידה.

יעקב ליצמן: צריך לנסוע בקו פנימי, כי האוטובוסים באשדוד מלאים, אם הוא גר בסוף המסלול.

אליעזר ישעיהו בק: כן, הוא צריך גם לתפוס את האוטובוס בתחנה הראשונה, לנסוע לבני ברק, ואחרי זה זה או לפספס ולקחת ספיישל, או לחזור לאשדוד וללון לילה נוסף.

ישראל אייכלר: כי הוא מפסיד את האוטובוס.

אליעזר ישעיהו בק: בגלל שיש אוטובוס אחד.

אליעזר ישעיהו בק: חוץ מזה שגם בן אדם נוסע במוצאי שבת עם שלושה, ארבעה, חמישה ילדים, והוא מטלטל אותם מעוד אוטובוס לעוד אוטובוס, אין שירותים באמצע, אין כלום, וגם, לוקח ארבע שעות, הכי קצת.

אליעזר ישעיהו בק: אם באמת הכול הצליח לו, אם לקח לו שלוש וחצי שעות הוא עשה פיס, ממש היה לו קצר, הייתה לו קפיצת הדרך אם הוא הגיע בשלוש וחצי שעות.

אליעזר ישעיהו בק: נוצר מצב שהילדים לא רוצים לנסוע לאשדוד היום.

אליעזר ישעיהו בק: לילד נשאר סיוט, הם בוכים וזה הפך לסיוט, הדרך לאשדוד.

אליעזר ישעיהו בק: אנחנו מדברים היום על 2,000, 2,400 תושבים אצלנו בשכונה ואין פתרון.

ישראל אייכלר: כמה אשדודים יש שם?

ישראל אייכלר: אם אתה יודע פחות או יותר.

אליעזר ישעיהו בק: יש, הוא אמר שיש 170 משפחות.

ישראל אייכלר: עם ילדים.

אליעזר ישעיהו בק: אלה המספרים.

ישראל אייכלר: אתה מדבר בעיקר על סופי שבוע?

אליעזר ישעיהו בק: זהו, אז אנחנו ישבנו ואמרנו שאם נבקש גם באמצע השבוע וגם בסוף השבוע - - -

קריאה: זה לא נכון.

קריאה: אחת האוכלוסיות שמתחתנת היום באופן מאוד מאוד אינטנסיבי זה האוכלוסייה באשדוד.

קריאה: זו אוכלוסייה צעירה שמתקיימות שם, אני יכול להגיד, עשרות חתונות.

אליעזר ישעיהו בק: שמחות, קניות, הכול.

אליעזר ישעיהו בק: אשדוד היום זה - - -

קריאה: אני לא מדבר על קניות, אני כרגע מדבר על שמחות שבן אדם חייב להגיע.

קריאה: צריך גם להתייחס לאמצע השבוע, לא רק לסוף השבוע.

אליעזר ישעיהו בק: צריכים קו ישיר.

ישראל אייכלר: אני קודם כל שמח בשביל אשדוד שהיא מבחינה דמוגרפית, כשאני באתי לאשדוד לפני 43-42 שנה חלמנו שתהיה פעם אפשרות שאשדוד תהיה עיר, שלא תהיה סניף של ירושלים.

ישראל אייכלר: היום אני מבין שאשדוד מספקת כבר צעירים להר יונה ולערים אחרות.

ישראל אייכלר: טוב, אשדוד הייתה אז 70,000 איש, היום יש 220,000.

ישראל אייכלר: הבקשה שלך זה פשוט קו אשדוד-הר יונה, נוף הגליל.

אליעזר ישעיהו בק: אשדוד-הר יונה.

אליעזר ישעיהו בק: לא בתדירות גבוהה.

יעקב ליצמן: אני גם תושב הר יונה ג'.

יעקב ליצמן: רציתי רק לחדד, האופציה שאליעזר כאן דיבר, מעבר דרך בני ברק לאשדוד זו אופציה שלא קיימת גם להלוך וגם לחזור לאחד שנוסע ביום חול כי האוטובוס יוצא בשעה שש, שש וחצי בערב וחוזר ב-11 ורבע.

יעקב ליצמן: בן אדם שרוצה להספיק אירוע באשדוד או לעשות קניות, הוא גם חייב להישאר לילה או לנסוע דרך תל אביב, שאז, כמו שאמרנו, זה ארבעה אוטובוסים.

יעקב ליצמן: גם לצאת מהשכונה, לקחת קו מהעיר לתל אביב, מגיע למסוף 2000, מתל אביב לאשדוד ובאשדוד גם לשכונות החרדיות באשדוד, צריך באשדוד עוד קו פנימי.

יעקב ליצמן: זאת אומרת מינימום ארבעה אוטובוסים.

יעקב ליצמן: כל האופציה של קו 828, שזה הקו מהר יונה לבני ברק כזה רק פעם אחת ביום, או שאתה לוקח אותו בהלוך, המשך לאשדוד, או בחוזר, שזה פתרון, אבל לא – אם יתגברו את קו 828 לכל היום אז נוכל אולי לשקול אופציה שבימות השבוע - - -

ישראל אייכלר: כשאתה אומר 828 מה זה?

יעקב ליצמן: זה קו הר יונה-בני ברק.

יעקב ליצמן: בימות השבוע, כמו שנאמר קודם, יש צורך, הצורך המיידי כרגע, יש ביקוש גם בימות השבוע וגם במוצאי שבתות וחגים, הצורך העיקרי, כמו שאליעזר ציין, שהילדים לא רוצים לנסוע, זה בעיקר הקושי.

יעקב ליצמן: איפה שזה מתנגש עם הילדים, זה בערב שבת, זה להיכנס לבני ברק, על כל המשמעות שבכך, זאת אומרת עיכוב של שעה פלוס בבני ברק עצמה.

יעקב ליצמן: אז אפילו שיוצאים בעשר ורבע, שזה גם מוקדם, עוד מעט נדבר על כך, על הקווים לבני ברק, בגלל הקישורים, יוצאים בעשר ורבע בבוקר, עכשיו בחורף, כשהשבת נכנסת כבר בארבע, עם כל העיכוב בבני ברק מגיעים ממש ל –

ישראל אייכלר: להדלקת נרות.

יעקב ליצמן: לא הייתי אומר הדלקת נרות, אבל כל פקק קטן, כל עיכוב בכניסה לעיר, ביציאה מהעיר - - -

ישראל אייכלר: בימי שישי יש בוואדי ערה הרבה פעמים פקקים.

יעקב ליצמן: כן, נכון.

יעקב ליצמן: אנחנו צריכים לדבר על הנקודה של בני ברק מהנקודה של אשדוד.

יעקב ליצמן: מה שכרגע דחוף לאשדוד זה אוטובוסים בערבי ובמוצאי שבת וייתכן גם בחמישי בלילה.

יעקב ליצמן: בשאר ימות השבוע זה תלוי כמה יתגברו את הקו של בני ברק, שאז זה יהיה מעשי, זה יהיה רק שני אוטובוסים לעבור ולהגיע לאשדוד.

ישראל אייכלר: זאת אומרת אם יהיה תגבור לבני ברק זה יעזור באמצע השבוע לאשדוד.

ישראל אייכלר: מי מדבר על בני ברק?

יוסף מאיר כהנא: אני גר בנוף הגליל שלוש-ארבע שנים.

יוסף מאיר כהנא: אני עשיתי מבצע לפני חודשיים לילדים שלי, הם מתנהגים טוב הם מקבלים גלידה בשבת.

יוסף מאיר כהנא: נסעתי ביום חמישי ל'אושר עד', קניתי גלידה, יצאתי מ'אושר עד' עם כל הקניות, חיכיתי בתחנה, פספסתי את האוטובוס בחמש דקות, יש אוטובוס כל שלושת רבעי שעה.

ישראל אייכלר: איפה 'אושר עד'?

יוסף מאיר כהנא: אני מתכוון לאוטובוס פנימי.

ישראל אייכלר: יש בנוף הגליל 'אושר עד'?

יוסף מאיר כהנא: יש אוטובוס פנימי, פקק שלושת רבעי שעה.

יוסף מאיר כהנא: פספסתי את האוטובוס בחמש דקות, חיכיתי עוד 40 דקות בנוף הגליל, לקו הפנימי, הגעתי הביתה, כל הילדים באו בשמחה, פתחתי את הגלידה היה נוזל אחד גדול.

ישראל אייכלר: זאת אומרת יש בעיה של תחבורה בנוף הגליל עצמה.

יוסף מאיר כהנא: בנוף הגליל.

יוסף מאיר כהנא: אישרו את הקו הזה פה בוועדה לפניות הציבור לפני שלוש שנים, מאז לא הוסיפו שום קו, רק פעם בשלושת רבעי שעה.

יוסף מאיר כהנא: כמות התושבים הוכפלה ושולשה ויש רק קו אחד פעם בשלושת רבעי שעה.

ישראל אייכלר: מה מספר הקו?

יוסף מאיר כהנא: 39.

יוסף מאיר כהנא: צריך לקופת חולים, צריך להגיע או חצי שעה לפני או לחכות שלושת רבעי שעה אחרי, כשמפספסים את הקו.

אליעזר ישעיהו בק: הקו עצמו נוסע 40 דקות עד שהוא מגיע.

אליעזר ישעיהו בק: זה מראש סיבובים סיבובים.

יוסף מאיר כהנא: אני אומר שצריך להוסיף בקו הזה.

יעקב ליצמן: להוסיף תדירות ולשפר גם את המסלול.

יוסף מאיר כהנא: כן, לסדר את העניין הפנימי.

ישראל אייכלר: כמה תחנות יש לקו 39?

יעקב ליצמן: הוא מאוד ארוך.

יעקב ליצמן: עשרות תחנות בתדירות נמוכה.

ישראל אייכלר: 39 תחנות ספרתי פה?

יוסף מאיר כהנא: ויש גם באמצע היום שיש רק פעם בשעה וחצי, שעה ושלושת רבעי שעה.

יוסף מאיר כהנא: אם מישהו תקוע בעיר הוא צריך לחכות עכשיו שעה וחצי.

ישראל אייכלר: רצית לדבר גם על בני ברק.

יוסף מאיר כהנא: כן, על בני ברק.

יוסף מאיר כהנא: בבני ברק יש עוד בעיות, שהקו שנוסע הוא הקו שחוזר.

יוסף מאיר כהנא: מישהו שהגיע אליי לשבת, לפני שנה, הוא הגיע בזמן הדלקת הנרות.

יוסף מאיר כהנא: היו קצת פקקים בוואדי ערה והוא הגיע בזמן הדלקת הנרות, כי הקו שנוסע ביום שישי הוא גם הקו שחוזר.

יוסף מאיר כהנא: במוצאי שבת הקו יוצא רק בתשע וחצי, שלוש-ארבע שעות אחרי צאת הכוכבים, כי הקו הזה אמור להגיע מהר יונה, אז מה שקורה אני בשבת אצל אבא שלי עם כל הילדים ועכשיו מגיע צאת השבת, אבא שלי אומר: נו, סע הביתה, לא, עוד שלוש שעות צריך להישאר, להגיע להר יונה באיזה שתיים בלילה עם כל הילדים ואחר כך יום אחרי להעיר את כולם, כי זה אותו קו שמגיע להר יונה הוא חוזר לבני ברק.

יעקב ליצמן: וגם בקיץ, אתה מגיע בשתיים בלילה.

ישראל אייכלר: אתה מדבר על שבתות הקיץ שזה יוצא מאוחר מאוד.

יוסף מאיר כהנא: כן, אז הוא קודם כל יוצא מהר יונה ורק אחר כך הוא חוזר מבני ברק, אותו קו.

יוסף מאיר כהנא: צריך לעשות שני קווים, קו אחד שעה אחרי צאת הכוכבים וקו שני שייצא אחר כך.

יוסף מאיר כהנא: וגם באמצע השבוע, בעיקרון הקו אמור לשרת את כל המרכז, יש קו שיוצא בשעה שש וחוזר בשעה 11 ורבע.

יוסף מאיר כהנא: מי שרוצה להגיע קצת יותר מוקדם לקניות אין לו איך להגיע.

ישראל אייכלר: אז צריך לעשות בצהריים.

יוסף מאיר כהנא: כן, צריך לעשות משהו בשתיים.

יעקב ליצמן: צריך גם בכיוון ההפוך, אנשים שנשארו ללילה או אנשים שרוצים - - -

יוסף מאיר כהנא: מי שרוצה להישאר בבני ברק חייב לחזור רק ב-11 ורבע.

יוסף מאיר כהנא: צריך לעשות גם בבני ברק, שיהיה משהו יותר מוקדם.

יעקב ליצמן: בבוקר, בשעות הבוקר מבני ברק.

ישראל אייכלר: מה שאני אמרתי זה כשאני נוסע ברכב פרטי של הכנסת, זה אחרת לגמרי, אני רוצה לשמוע ממישהו שנוסע באוטובוס.

יעקב ליצמן: מי שנוסע באוטובוס אז זה ככה, כיום הנסיעות הקיימות, כפי שציינו, זה חמש נסיעות ביום, מדובר בארבע נסיעות שיוצאות בחמש, שבע, תשע ו-11 בבוקר, חזרה יש לנו רק באחת עשרה, שלוש, חמש ושבע בערב.

יעקב ליצמן: בנוסף לכך הוסיפו בשנה, שנה וחצי האחרונות את הנסיעה בערב, של שש וחצי וחזור ב-11 ומשהו, 11:25.

יעקב ליצמן: גם פה יש את הבעיה שאין נסיעה במשך היום.

יעקב ליצמן: בן אדם שרוצה לנסוע לאירוע יוצא בשש וחצי, במקרה הטוב הוא מגיע בתשע לתחנה המרכזית בירושלים.

יעקב ליצמן: אם הוא רוצה להגיע לשכונות החרדיות זה אורך לו מינימום שלושת רבעי שעה עם אוטובוס נוסף, או אפילו אם הוא לוקח מונית ייקח לו רק חצי שעה להיכנס לשכונות הפנימיות.

יעקב ליצמן: זאת אומרת לפני עשר הוא לא מגיע והוא כבר צריך לחזור כי האוטובוס ב-11 יוצא מהתחנה המרכזית.

יעקב ליצמן: אין לו אוטובוס ישיר להיכן שהוא צריך להגיע.

יעקב ליצמן: חוץ מזה, כמו שאמרנו בבני ברק, בשעות הבוקר אין בכלל אופציה למי שנשאר ללון בירושלים בימות השבוע, רק באחת הוא יכול לחזור הביתה.

ישראל אייכלר: מה הפתרונות שאתה חושב כנוסע היית רוצה?

ישראל אייכלר: הכנת לך?

יעקב ליצמן: אני הייתי מציע בכלל לעשות קו חדש למגזר שמשתמש בו, שדורש את השירות.

ישראל אייכלר: לירושלים?

יעקב ליצמן: מהר יונה ישיר לירושלים, לשכונות החרדיות.

יעקב ליצמן: קו שהתדירות שלו, לדעתי, קודם כל צריך להשאיר את המצב הקיים ובנוסף לכך עיקר הדרישה לקו החדש זה בשעות הערב, כמו שהוסיפו לנו את ה-955 בשש וחצי ו-11, באזור השעות האלה.

יעקב ליצמן: כמו כן בשעות הבוקר עוד נסיעה בכיוון ההפוך, זאת אומרת לצאת מירושלים לנוף הגליל באזור עשר בבוקר וחזור בשתיים.

יעקב ליצמן: האוטובוס של שתיים יכול לשמש גם את אלה שהגיעו בבוקר ורוצים כבר לחזור, לראות את המקום וכו', גם אנשים שרוצים להקדים ולנסוע לחתונות מקרבה ראשונה, שהם לא רוצים לצאת בשש וחצי ולהגיע בתשע, הם רוצים להגיע קודם.

יעקב ליצמן: אלה הנסיעות העיקריות שצריכים בימות השבוע.

יעקב ליצמן: בערבי שבת שניים או שלושה אוטובוסים, לפחות שתי פעימות נסיעה, גם מוקדם וגם יותר קרוב לשבת, כי יש אנשים שרוצים את שניהם, וכן במוצאי שבת, בשני הכיוונים, גם מהר יונה לירושלים, גם מירושלים להר יונה.

ישראל אייכלר: והאוטובוסים יהיו מלאים פחות או יותר.

יעקב ליצמן: כן, זה אני אומר הדרישה מבחינת המצב הקיים, שמתמלאות התחנות בהר יונה, זה יכול למלא את הביקוש.

יעקב ליצמן: כמובן שנשמח אם יוסיפו, אבל זו הדרישה הבסיסית.

יעקב ליצמן: זה אנחנו אומרים בנוסף למצב הקיים, שכל השעות האחרות, הרי יש אנשים שנוסעים מהר יונה בחמש ובשבע בבוקר, אבל האוטובוס מתמלא גם מהר יונה ג'.

יעקב ליצמן: עיקר הדרישה שאנחנו יכולים לבד למלא אוטובוס זה בשעות שציינו.

ישראל אייכלר: זאת אומרת בשעות שציינת אתם בעצמכם יכולים למלא אוטובוס.

קריאה: אפשר למלא אותם כי עד היום הזה הם - - -

יעקב ליצמן: הם התמלאו.

קריאה: אחת הבקשות היא של תולדות אברהם יצחק ותולדות אברהם יצחק מקיימים כל שבוע נסיעות, עקב כל הסיפור הם מקיימים נסיעות פרטיות, הם מוציאים אוטובוסים, כל שבוע הם מוציאים יותר מאוטובוס אחד.

ישראל אייכלר: זאת אומרת שיש דרישה, זה לא אוטובוסים ריקים שיטיילו שם.

יעקב ליצמן: בכלל לא.

יעקב ליצמן: השעות שהצגנו זה השעות ש - - -

ישראל אייכלר: לגבי הפיזור בירושלים, אני רוצה לנסות לעזור.

ישראל אייכלר: אני לא יודע אם אני צריך לעזור כי אולי אני צריך להתעלם, אבל אני לא מתעלם.

ישראל אייכלר: יש עכשיו עבודות קשות מאוד בכבישים בירושלים וזה סיפור שייקח כמה שנים, לצערי, לדעתי אפשר היה לעשות את זה ברבע זמן.

ישראל אייכלר: זה כתושב השכונה וכמי שעובר בכבישים האלה, זה סיפור אחר, זה שייך יותר לבינוי, עד שבונים פה כביש.

ישראל אייכלר: אז אולי יש לנו היום מה שנקרא כביש גולדה מאיר, שהוא פנוי יחסית ליציאות מהירות, אז אם היו עושים בהר חוצבים תחנת פריקה וטעינה לאותם קווים שלא יצטרכו לעבור, אחרי שאדם נסע כבר שלוש שעות מהר יונה הוא צריך עוד שעה לשבת עד השכונות, אפילו בר אילן הפך נורא ואיום, 40 דקות לעבור את רחוב בר אילן היום, זה כל הקווים אגב, גם 450 וגם מאשדוד וגם מירושלים.

ישראל אייכלר: אז אולי אפשר לעשות באתר הר חוצבים, שיש לכם שם מקום, פשוט לפרוק ולטעון ואוטובוסים יוכלו לצאת מיד מחוץ לעיר ולהיכנס מיד מכביש 9, ואז לפחות את הסבל הזה של להגיע כמעט אל הבאר ואי אפשר לרדת מהאוטובוס בגלל פקק, את זה לפחות נשחרר.

ישראל אייכלר: הפונים דיברו.

ישראל אייכלר: אנחנו נפנה לממלא מקום ראש העיר אלכס גדלקין.

ישראל אייכלר: אתה איתנו?

אלכס גדלקין: איתכם.

אלכס גדלקין: שלום לכולם, ולך באופן אישי, אדוני היושב ראש, ולכל התושבים שנמצאים בוועדה.

אלכס גדלקין: בגלל סיור מסוים לא יכולתי להגיע, אבל אני שמח להיות איתכם.

אלכס גדלקין: ראשית אנחנו מברכים כל מי שמגיע לגור בנוף הגליל ואני באופן אישי וראש העיר רונן פלוט מקדמים את האכלוס של שכונת הר יונה ג' ולצורך כך אנחנו גם עובדים בצורה יוצאת מן הכלל עם הנציגים של משרד התחבורה לקווים גם עירוניים וגם בין עירוניים.

אלכס גדלקין: מה שצוין שם לגבי קו 39, אני בטוח שהנציגים של משרד התחבורה יעדכנו אתכם בנתון יותר נכון, אבל חיכינו לאישור התקציב ואני שמח שהתקציב אושר ועקב העובדה שאושר תקציב קו 39 צריך בימים אלה, התחנה שהתבקשה להסב לצורך כך הוספה על ידי העירייה, זה נצבע והקו אושר, ואני בטוח שתוך שבועיים נוכל גם לפרסם על התחלה של קו פנימי.

אלכס גדלקין: כרגע בשכונה גרים בסביבות 550 משפחות ויש שני קווים שנכנסים כתחבורה עירונית.

אלכס גדלקין: אנחנו עובדים על כך שבשנה הקרובה גם יהיה קו נוסף לתוך השכונה, קו פנימי.

אלכס גדלקין: כמו כן דובר שם על מסחר, אנחנו גם עושים בימים אלה - - -

ישראל אייכלר: סליחה, אלכס, פספסתי, אמרת משהו, איזה בשורה?

אלכס גדלקין: קו 39, משרד התחבורה, הבנתי שיש שם נציגים, לפי הנתונים שיש לנו ב-14 בחודש הקו צריך להתחיל לעבוד על פי אותו מסלול שמתואם עם נציגי הקהילות שנמצאים אצלכם בוועדה.

אלכס גדלקין: לגבי תחבורה בין עירונית, אנחנו גם עובדים עם האחראית על התחבורה הציבורית במחוז צפון, אינה, וכל הצוות של משרד התחבורה, להביא קווים חדשים.

ישראל אייכלר: הנה, אינה פה.

אלכס גדלקין: אינה פה, אז היא תיתן לכם סקירה.

אלכס גדלקין: אנחנו כמובן בעד להביא עוד תוספת של קווים, בסופו של דבר זה רצון של כולם וכולם מבינים ועובדים במסגרת מה שניתן.

אלכס גדלקין: אנחנו כן בעד להוציא חלק מהקווים, שלא ייכנסו לנצרת, זה יקצר את זמן ההגעה ואנחנו כולנו מבינים שכמה שפחות זמן אנשים ייסעו ויותר מהר יוכלו לנסוע בתחבורה הציבורית אנחנו מאוד בעד.

אלכס גדלקין: העיר נוף הגליל נמצאת בין המקומות הראשונים בארץ בשימוש בתחבורה ציבורית ועל כך אנחנו עושים את כל המאמץ ונמצאים בקשר גם עם משרד התחבורה וגם עם החברות שמפעילות את התחבורה הציבורית בתוך העיר.

אלכס גדלקין: אנחנו כבר אישרנו לגבי קווים חדשים, גם קווים תוספתיים לירושלים ובני ברק, כמובן אם בסוף ייתנו עוד תקציב לתחבורה ציבורית להכניס קווים חדשים אנחנו נשמח, אבל אני חושב שיש כבר בשורות שאפשר להגיד באופן מיידי, שזה תוך שלושה-ארבעה חודשים, שזה תוספת קווים בין עירוניים, ואני בטוח שנמשיך בשיתוף פעולה עם משרד התחבורה ונוכל להביא עוד בשורות טובות למען התושבים.

אלכס גדלקין: רק להגיד שגם היום אנחנו כבר נמצאים בפיתוח של השכונה באופן כללי, גם הר יונה ג' וגם שכונות אחרות, בתחבורה ציבורית.

אלכס גדלקין: אנחנו מאמינים בתחבורה הציבורית, גם כרשות, ובימים האלה אנחנו מתחילים לעבוד על רכבת קלה, רכבת נופית, שגם זה אושר בסופו של דבר ואני בטוח שבתמיכה של חברי הכנסת וכל הקהילות נוכל להביא קהילות חזקות וטובות לגור כאן בעיר ובאופן פרטי גם בהר יונה ג'.

ישראל אייכלר: תודה, אלכס.

ישראל אייכלר: לגבי הרכבת הקלה עוד נעשה דיון פעם על איפה היא עוברת, אבל עכשיו אני רוצה ממך התייחסות, אמרו לי שיש לכם כביש שנקרא 6500.

ישראל אייכלר: יש חלק של משרד השיכון, יש חלק של משרד התחבורה, מה קורה עם הכביש הזה?

אלכס גדלקין: אז בהמשך לפגישות עם משרד התחבורה ונתיבי ישראל כביש 6500 כרגע הוקפא, זאת אומרת שיציאה צפונה כרגע נמצא בהקפאה.

אלכס גדלקין: אנחנו מנסים לקדם כביש חלופי, כביש 786, שהוא יקשר את העיר נוף הגליל לאזור התעשייה ציפורית, אזור תעשייה ענק שמתפתח וראש העיר רונן פלוט דוחף מאוד והביא עוד מפעלים נוספים, מעל 23 מפעלים נפתחו רק בתקופה האחרונה, ואנחנו עושים מאמצים שכביש 786 יהיה בביצוע.

אלכס גדלקין: הוא עוד לא מתוקצב, אבל כרגע בודקים אופציה לתכנון מקדמי של כביש 786, שהוא יחבר ליציאה צפונה את העיר.

ישראל אייכלר: אולי עמיחי אחר כך יסביר לנו מה זה.

ישראל אייכלר: אני זוכר, אלכס, כשאני הייתי בנוף הגליל, כשזה עוד נקרא בשם אחר, אמר לי ראש העיר דאז, שיש תכנית לעשות כביש ישר לצומת גולני מיד.

ישראל אייכלר: זה 6500?

אלכס גדלקין: נכון, צודק, אבל אלה היו תכניות שהיו, דיברו, אבל מהדיבורים לא יצא שום דבר.

אלכס גדלקין: אמרו שרק התכנון של הכביש יכול לקחת בין חמש לשבע שנים ואחר כך תקצוב וביצוע יהיה בעזרת ה' אולי הילדים שלי או הנכדים שלי יוכלו לנסוע בו.

ישראל אייכלר: אז מה שאתה מדבר, 785?

אלכס גדלקין: 786 זה כביש, מי שמכיר, היציאה בהמשך לצומת ריינה, מי שיוצא לכביש 6400 מהר יונה, מתחבר מאחורי צומת ריינה, יש אופציה להתחבר, כביש מאוד קצר לביצוע, מאוד קל לעבודה, נבדק על ידי משרד התחבורה, הכלכליות שלו והביצוע שלו, אנחנו עכשיו לוחצים על משרד התחבורה ונתיבי ישראל.

אלכס גדלקין: מי שקיבל אור ירוק לבדוק את הכדאיות ואופציה לתכנון של הכביש זה נתיבי ישראל.

אלכס גדלקין: אנחנו בקשר איתם, צריך להציג את זה בסוף הרבעון הראשון של 2022, את האופציה של התכנון של הכביש הזה, ואז הכביש הזה יהיה אופציה לחיבור של העיר וכל האזור לכיוון צפונה.

ישראל אייכלר: תודה רבה, אלכס גדלקין, ודרישת שלום למנכ"ל שלנו פה מהכנסת, ראש העיר שלכם, רונן פלוט.

ישראל אייכלר: לפני שאני אתן לחברי הכנסת, ברשותכם אני רוצה לשמוע מגב' אינה ברזנבורג, ממונה על התחבורה הציבורית במחוז צפון, אם יש לך איזה בשורה כדי שנוכל לתת לחברי הכנסת להתייחס.

אינה ברזנבורג: האמת היא שאיך שנכנסתי לתפקיד לפני שנה רוב הפניות היו באמת ברמה של 60-50 פניות על השירות העירוני בהר יונה ועשינו פה תהליך חשיבה ביחד עם גדלקין וביחד איתך וביחד עם שלמה רוזנשטיין, מי שמכיר, ואנחנו הולכים להכניס ב-14.12 את קו 49 לתוך השכונה.

אינה ברזנבורג: מאחדים לאורך, עד שהוא יורד דרומה, מאחדים בחלק מהמקומות את שני המסלולים, בחלק מהמקומות אישרנו אותם, במיוחד בדרום, אישרנו את הקווים במסלולים נפרדים.

אינה ברזנבורג: ההכנסה שלהם לתוך השכונה תייצר לוח זמנים של כל 20 דקות, והחלק הכי חשוב פה, שזה מה שחיכינו, זה הצבה של התחנה בדליה פינת יקינתון, שם עוברים כל הקווים הבין עירוניים.

אינה ברזנבורג: כשרצינו לעשות את המהלך הזה ולהציב תחנה במעלה יצחק אז באמת פניתם חזרה ואמרתם שיש שם כביש מאוד מאוד רחב וזה מאוד מסוכן לעבור עם עגלות, אז הצענו נקודת החלפה מאוד טובה ונוחה בין השירות העירוני והשירות הבין עירוני, כל הקווים עוברים שם.

אינה ברזנבורג: זה יהיה ב-14.12, כבר התחלנו לקדם את זה.

ישראל אייכלר: אז, עמיחי לוי הוא ממלא מקום - - -

אינה ברזנבורג: עמיחי, ברשותך, יש לי עוד משפט על התכנית היותר רחבה.

משה גפני: ב-14.12 זה כבר פועל?

אינה ברזנבורג: ב-14.12 אתם תראו את זה בשטח, פועל.

ישראל אייכלר: קו פנימי מאוד חשוב.

יעקב ליצמן: מה התדירות שלו?

אינה ברזנבורג: זה יהיה ביחד, כרגע ימשיכו, אבל הלו"ז שלהם מייצר שפעם יהיה 39 ופעם 49.

אינה ברזנבורג: שניהם ימשיכו, כל אחד מהם כל 40 דקות, אבל ביחד, כשאנחנו נאחד את המסלולים, אז יהיה כל 20 דקות.

יעקב ליצמן: מה עם המסלול שהוא עולה לכיוון עין מאהל וממשיך ל - - -

אינה ברזנבורג: לרחוב כרכום.

יעקב ליצמן: לא, לא כרכום, לא בהר יונה ב, בהר יונה ג' עצמו.

יעקב ליצמן: הוא עוצר בתחנה של האדמו"ר מבלז, עולה למעלה לעין מאהל ויורד.

אינה ברזנבורג: כן, הוא נוסע - - -

יעקב ליצמן: לכל אורך התחנות?

אינה ברזנבורג: נכון.

אינה ברזנבורג: המשפט שרציתי להגיד זה על התכנון ארוך הטווח.

אינה ברזנבורג: הרק"ל צפוי להיכנס ב-2027, אנחנו עובדים על זה באינטנסיביות ועובדים על תכנית רחבה יותר, לכל נוף הגליל, לכל מרחב נצרת, אנחנו נותנים את השירות.

ישראל אייכלר: בפרט לפי התכנית שאתם רוצים להוסיף עוד אלפי דירות.

אינה ברזנבורג: כל זה צריך להיכנס בפנים, זו ההסתכלות הרחבה יותר, אנחנו כבר פחות מסתכלים רק נקודתית בתוך עיר, אלא השירות הוא אזורי.

ישראל אייכלר: חברי הכנסת רוצים לשמוע את עמיחי לוי, אם אתה יכול את התמצית של הבשורה, אם יש לך, ואחר כך תמשיך אחריהם.

עמיחי לוי: אז אני עמיחי לוי, מנהל את אגף ההפעלה והרישוי ברשות הארצית לתחבורה ציבורית במשרד התחבורה.

עמיחי לוי: עלו פה הרבה דברים אז אני אענה על מה ש –

ישראל אייכלר: על מה שעלה.

עמיחי לוי: על מה שיו"ר הוועדה רואה לנכון כהכי חשוב, אבל אני אולי אתחיל עם 955, כי אני חושב שזה היה הכי בולט, לירושלים.

עמיחי לוי: אולי עוד מילה קודם.

עמיחי לוי: אינה הזכירה את הרכבת הקלה בין נוף הגליל בין נצרת לבין חיפה.

עמיחי לוי: אנחנו במשרד התחבורה מנסים לייצר כמה שיותר רשת תחבורה שאפשר לנוע בתוכה, רשת שמתבססת על המטרופולינים ששם יש את מרבית התנועות המסיביות שיוצרות את עומסי התנועה ולכן נוף הגליל ונצרת כחלק מהמטרופולין הצפוני חיפה יקבלו את מרב המענה בתנועה בתוך המטרופולין הזה.

עמיחי לוי: צריך להגיד את זה, התנועות למרכז הארץ או דרומה זה תנועות משניות מבחינת ההיקפים שלהם ואנחנו בהחלט מכוונים לזה שהתנועה בתוך המטרופולין תהיה התנועה הכי קלה ומהירה.

ישראל אייכלר: תוך כמה זמן אתה מעריך תפעל הרכבת הקלה?

עמיחי לוי: הרכבת הקלה, שנת היעד זה 2027.

ישראל אייכלר: לפני חמש שנים אמרו שתוך חמש שנים זה יהיה.

קריאה: לפי התכנית אין עצירה בהר יונה.

עמיחי לוי: אני מכיר שכן, אבל לא נערכנו לדיון בהקשר הזה.

ישראל אייכלר: עמיחי, בוא נתמקד בעניין שרצית, כי הרכבת הזאת לפני חמש שנים, אני חושב, אמרו לי שאוטוטו כבר מתחילים לפעול בזה.

עמיחי לוי: יש תהליכי תכנון, יש תהליכי תקצוב.

ישראל אייכלר: כן, אתה אומר לי עכשיו 2027.

ישראל אייכלר: אתה יודע בני כמה אנחנו נהיה בשנת 2027?

עמיחי לוי: אבל זה דיון, אני חושב – אני מציע גם לא לקבל את זה כתשובה.

ישראל אייכלר: את מה?

ישראל אייכלר: זה החזון, כן.

עמיחי לוי: כן, אם רוצים לקבל תשובה מוסמכת צריך לעשות על זה דיון.

עמיחי לוי: לגבי קו 955 מהר יונה, נוף הגליל ונצרת לירושלים, הקו משרת, כמו שנאמר קודם, מגוון אוכלוסיות, אנחנו לא מסתכלים מי הנוסעים אלא באמת מנסים לכוון לכל המשתמשים.

עמיחי לוי: לפני כשנה הוא תוגבר, כמו שצוין פה, בשעות אחרי הצהריים והלילה לאור בקשות תושבי הר יונה ולראשונה התאפשר לנסוע ישירות בין נוף הגליל וירושלים גם בשעות אחר הצהריים והערב.

עמיחי לוי: צריך להגיד שעשינו את זה במהלך שנים בלי תקציב.

עמיחי לוי: הרב מקלב יושב ומכיר את זה מבפנים, באמת הצלחנו ל - - -

ישראל אייכלר: אגב, הוא הלשין עליך ואמר שאם אתה תהיה פה, בעזרת ה', נוכל להגיע לסיכומים ולכן חשוב מאוד שאתה תבוא.

ישראל אייכלר: שאלתי אותו, הוא היה שם, ביקשתי שיגיד לי מי יכול לקבוע לנסות לעשות משהו, הוא אמר לי שאני צריך לפנות אליך.

אורי מקלב: זו מחמאה מחייבת.

עמיחי לוי: לגבי המסלולים של 955, גם בצפון וגם בירושלים, קודם כל הנסיעה דרך ואדי ערה נבדקה, החלופה שלה זה נסיעה דרך כביש 6, כביש 77 וכביש 6.

עמיחי לוי: בבדיקות שלנו, בימי שישי ובמוצאי שבת התנועה בכביש 6 לא יותר מהירה, וזה בגלל העבודות באליקים וביקנעם, יש שם עומסים כבדים לא פחות מאשר ואדי ערה.

אורי מקלב: אבל זה זמני.

עמיחי לוי: זה זמני, זה אמור להסתיים תוך פחות משנה ואז אנחנו נוכל לבחון להסיט את המסלול, אחרי שהקו יסיים את המסלול שלו בנצרת, שהוא יתחבר לכיוון כביש 77 וכביש 6.

עמיחי לוי: כרגע זה סיכון יותר מאשר סיכוי לעבור לכביש 6.

ישראל אייכלר: יש אפשרות שאולי גם בשנה הזאת, עד שזה יתוקן, זה לא רק עניין של זמן, תושבי ואדי ערה מרגישים לפעמים שתושבי הר יונה לוקחים להם את האוטובוסים שהיו להם, בתחנות שלהם.

ישראל אייכלר: 955 נוסע ישיר, אין לו תחנות איסוף?

עמיחי לוי: יש לו גם תחנות ביניים, אבל תושבי ואדי ערה - - -

ישראל אייכלר: אז אני שומע מנוסעים שאומרים להם: למה באתם לקחת לנו את האוטובוסים שלנו?

עמיחי לוי: לא, לתושבי ואדי ערה יש שירות עם הקווים שבין ירושלים לעפולה, זאת לא הנקודה, כלומר ברגע שאנחנו נראה שהמסלול המהיר יותר מנצרת ונוף הגליל זה לא ואדי ערה, לתושבי ערה יש מענה בקווי ירושלים עפולה.

ישראל אייכלר: זאת אומרת אתם יכולים לעשות את זה, רק זה תלוי בעניין של העבודות בכבישים.

עמיחי לוי: כן, כשנהיה בטוחים שבאמת זה מסלול מהיר יותר.

ישראל אייכלר: אז נעמוד איתכם במעקב עם התקדמות העבודה כדי שתוכלו להעביר את זה בזמן המהיר.

עמיחי לוי: נכון.

עמיחי לוי: לגבי המסלול בנצרת עצמה.

עמיחי לוי: אנחנו קיבלנו לא מעט פניות לגבי הכניסה לנצרת.

עמיחי לוי: צריך להגיד שהיסטורית זה קו שמקשר בין נצרת לירושלים ומשרת לא מעט מתושבי נצרת שנוסעים לירושלים, משרדי ממשלה, סטודנטים, וחשוב לנו לשמר את השירות הזה.

עמיחי לוי: אנחנו כן קיצרנו אותו, היה מהלך של קיצור מסלול בתוך נצרת, נצרת מאוד פקוקה, יחד עם זה גם דיללנו תחנות לאורך הציר, גם בוואדי ערה דיללנו תחנות כדי לקצר את זמן הנסיעה.

עמיחי לוי: בגלל ההבנה שהכניסה לנצרת בימי שישי היא המשמעותית ביותר אנחנו בעוד כחודש נקצר את המסלול של הנסיעות של יום שישי בצהריים, שמשרתות באמת בעיקר את המגזר החרדי, נבטל בהם את הכניסה לנצרת, רחוב פאולוס, זה משהו שיכול לחסוך בין 30 ל-40 דקות וזה כבר שיפור.

עמיחי לוי: לגבי המסלול בירושלים, כמו שיושב ראש הוועדה ציין, יש עבודות על הרכבת הקלה ברחוב בר אילן שיוצרות עיכובים מאוד מאוד כבדים כבר היום למרבית הקווים וזה רק יילך ויחמיר.

עמיחי לוי: אנחנו למעשה פועלים עכשיו במגמה הפוכה, להוציא שירות בין עירוני מכל מרחב בר אילן, כבר יצא שירות להרבה מאוד יעדים.

ישראל אייכלר: אני הצעתי את הר חוצבים.

עמיחי לוי: בהר חוצבים, הלוואי שהיה לנו הרבה מקום.

ישראל אייכלר: הר חוצבים זה ליד השכונות האלה, זה מסה.

ישראל אייכלר: אם לא הר חוצבים האלטרנטיבה זה להיתקע בבר אילן.

עמיחי לוי: אז היום הקו מגיע לתחנה המרכזית, וכמו שאמרתי, הוא משרת - - -

ישראל אייכלר: התחנה המרכזית זה שום פתרון למשפחות עם ילדים ועגלות שצריכים להגיע בתחבורה.

עמיחי לוי: לא, יש שירות עירוני, בקווים עירוניים.

ישראל אייכלר: אני מכיר את השירות העירוני, הוא תקוע בבר אילן.

קריאה: כשמגיעים בערב שבת כבר אין את השירות העירוני.

ישראל אייכלר: בכל אופן, עמיחי, העניין הזה של הר חוצבים, תשקלו את זה היטב כי אני חושב שזה הפתרון היחיד שהוא זמין ונגיש.

משה גפני: אתה יכול לקבל החלטה, להעביר אותה לעיריית ירושלים, שאנחנו מבקשים שכל עוד שמתבצעות שם עבודות שיילכו להר חוצבים.

ישראל אייכלר: נכון, זה בכניסה לעיר וביציאה מהעיר.

אורי מקלב: לא נעים לדבר לפני חבר הכנסת גפני.

משה גפני: לא, אני לא מדבר, אני הולך לוועדת הכספים.

משה אבוטבול: הרב אייכלר, אני באתי רק להגיד משפט אחד, לגבי חריש, כי הבטחתי להם, הייתי בכמה סיורים במקום והבטחתי להם וגם לראש העיר לעזור להם בנושא הזה, גם כתבתי מכתבים.

אורי מקלב: הוא זה שמקלקל להם.

אורי מקלב: אני אגיד לך שיש קו עם מספר שהיה צריך להתחיל לפעול וראש העיר, הוא נתן את ההוראה לא להפעיל אותו.

אורי מקלב: שיהיה כתוב בפרוטוקול.

משה אבוטבול: אני מבקש - - -

ישראל אייכלר: הרב משה, אולי נעשה דיון בנושא שאתה אומר.

משה אבוטבול: איפה החבר'ה של חריש?

ישראל אייכלר: אף אחד לא פה.

משה אבוטבול: הר יונה, סליחה, סליחה אלף פעמים.

משה אבוטבול: אני מבקש סליחה, על הר יונה התכוונתי.

משה אבוטבול: הרב מקלב, התכוונתי להר יונה, סליחה אלף פעמים.

משה אבוטבול: הייתי גם בחריש.

אורי מקלב: דבריך לא לבטלה.

משה אבוטבול: אני מדבר על הר יונה, הייתי שם גם כמה פעמים, וראש העיר רונן - - -

ישראל אייכלר: אבל למה אתה עומד?

משה אבוטבול: כי אני צריך לרוץ, הבטחתי שאני אבוא לדבר דברים טובים ומגיע להם.

משה אבוטבול: תודה רבה.

ישראל אייכלר: תודה רבה.

משה גפני: לגבי בני ברק.

משה גפני: לגבי קו לבני ברק.

עמיחי לוי: קו לבני ברק, כמו שהזכירו יש היום קו מספר 828 עם נסיעה יומית לכל כיוון שנפתח לפני כשנתיים-שלוש.

משה גפני: מאיפה הוא נוסע?

עמיחי לוי: מהר יונה לבני ברק.

משה גפני: לא, אמרת את הבעיות של הקו לירושלים, אם ואדי ערה או כביש 6, הקו לבני ברק מאיפה?

עמיחי לוי: הוא נוסע גם דרך ואדי ערה, אבל אם אני לא טועה הוא לא נכנס לנצרת עצמה.

יעקב ליצמן: לא, לא.

עמיחי לוי: מה שאלת, לגבי המסלול?

עמיחי לוי: הוא נוסע דרך ואדי ערה ואם נראה שדרך כביש 6 זה יותר מהיר אנחנו –

ישראל אייכלר: כן, תבדקו את זה מחדש, כי אני חושב שמכל הבחינות עדיף כביש 6, גם אם יש עכשיו עבודות שם.

משה גפני: ברלין, הוא אומר שזה בסדר, אל תפנה אליי.

גרשון ברלין: לא, על פעם ביום זה בסדר, רק צריך שיהיה שלוש פעמים ביום.

עמיחי לוי: תגיד רק מטעם מי אתה, כי זה צריך להיות על השולחן.

משה גפני: צריך להגביר את התדירות בגלל מספר המשפחות שגרות בהר יונה וגם לאור העובדה - - -

עמיחי לוי: לא, בסדר, כשאתה אומר צריך להגדיל צריך להגיד את מי אתה מייצג פה בדיון.

ישראל אייכלר: לא, הוא עוד לא דיבר, אני אגיד בדיוק מיהו, ואולי גם את מר עפיפי עצמו אנחנו נעלה בעזרת ה', אבל יש לנו עוד זמן.

משה גפני: אני שואל אותך, אני לא שואל אותו, יש גידול באוכלוסייה וככל הנראה, אנחנו מקווים בעזרת ה', שעכשיו יבואו עוד, גם על פי החלטת הממשלה, האם יהיה מדובר במשרד התחבורה בהגברת התדירות?

עמיחי לוי: אז הבקשה הזאת בהחלט נמצאת בסל הבקשות שמחכות לתקצוב אצלנו.

עמיחי לוי: כידוע עבר עכשיו תקציב מדינה, הצטברו בקשות במשך שלוש שנים, אנחנו עכשיו יושבים על התעדוף.

עמיחי לוי: אני לא יודע כרגע להבטיח אם יהיה או לא יהיה או באיזה טווח זמן, אבל מבטיח שזה נמצא על השולחן וזה נבחן לפי כל הכללים, כמו כל בקשה אחרת.

משה גפני: בציבור החרדי המשמעות של תחבורה ציבורית היא קריטית.

משה גפני: אני הייתי שותף לכמה קווים, למשל ירוחם, אנשים הרגישו בבית סוהר, הם היו צריכים לנסוע לחתונה והם היו מנועים מלעשות את זה מכיוון שהם לא יכלו לחזור.

משה גפני: זה ציבור שחלק גדול ממנו משתמש בתחבורה הציבורית.

משה גפני: בהר יונה, אם תהיה תחבורה סדירה, זה גם יהיה לטובת החברות הציבוריות אבל זה גם לטובת היישוב וגם לטובת התושבים, לכן צריך לתת לזה עדיפות.

עמיחי לוי: אנחנו מכירים היטב את הצורך והרגישויות, אני הייתי שמונה שנים במחוז דרום אז אני מכיר מצוין גם את ירוחם וכמה הקו לירושלים תרם להם.

משה גפני: ירוחם, נתיבות, אופקים, באר שבע, כל האזור.

משה גפני: מתי היית באזור דרום?

עמיחי לוי: 2012 עד 2020.

משה גפני: אז הצלחת.

עמיחי לוי: כן, עם ירוחם ונתיבות כן, לשמחתנו.

עמיחי לוי: והר יונה, כמו שאמרתי, אנחנו כרגע לא יודעים להתחייב, אבל זה בהחלט נמצא - - -

ישראל אייכלר: אבל, עמיחי, אני רוצה שתיקחו עוד נתון, כשמדובר על הדרום, וגם אנחנו עסקנו בוועדה הזאת הרבה על הדרום, הדרום הרחוק יותר, דובר גם על קווים מיישובים שהם לא מלאים, אבל יש צורך לאנשים המעטים במושבים בדרום, הקימו חברת דן דרום ומאוד פיתחו את זה.

ישראל אייכלר: פה מדובר על אוטובוסים מלאים, אנחנו לא מבקשים משהו בשביל כמה אנשים שרוצים לנסוע, אלא אוטובוסים מלאים.

משה גפני: מותר לבקש גם בשביל כמה אנשים, זה גם החובה של התחבורה הציבורית.

ישראל אייכלר: אבל על אחת כמה וכמה שכאשר האוטובוסים מלאים והצורך קשה ועם ילדים ומשפחות, שהם לא נודדים כמו בחור צעיר שקופץ מאוטובוס לאוטובוס, אז זה מאוד חשוב.

ישראל אייכלר: תודה רבה, הרב גפני.

קריאה: התדירות בסופי שבוע לבני ברק?

עמיחי לוי: לא, התדירות נבחנת עבור כל השבוע, בהחלט, לא רק אמצע השבוע.

ישראל אייכלר: מילה לגבי אשדוד, אולי תגיד את זה אחרי חברי הכנסת, יש עוד שני חברי כנסת.

ישראל אייכלר: הרב פרוש, בבקשה.

מאיר פרוש: אני נכנסתי לפה אחרי ועדת חוץ וביטחון.

מאיר פרוש: היום אי אפשר לנהל ועדה בלי שחב"ד מעורבת בעניין הזה, אז אני אומר שזה אותו משקל שאתה לא יכול לבוא לפה לדבר בוועדה כזו כשיושבים כל כך חסידי בלז ולא להזכיר שיש יוסי מילר בעולם ויש לו חתן שקוראים לו יעקב קליין ומה עם אשדוד.

מאיר פרוש: כלומר עכשיו מה עם אשדוד?

ישראל אייכלר: אבל כשאתה אומר חב"ד, אני ביקשתי להזמין את הרב של נוף הגליל שהוא איש חב"ד.

מאיר פרוש: לא, שם אני התבקשתי להזמין את הרב קוטנר שהוא דיבר שם.

ישראל אייכלר: הבנתי.

ישראל אייכלר: לגבי אשדוד, אם הרב מאיר רוצה לשמוע על אשדוד, עמיחי היה עכשיו בעניין אשדוד, רק עצרתי אותו.

יעקב ליצמן: אפשר להוסיף מילה?

יעקב ליצמן: מה שעמיחי אמר מקודם על קו 955, שרוצים להוציא מיום שישי מנצרת, אם הבנתי נכון?

עמיחי לוי: כן, בנסיעת הצהריים לירושלים.

יעקב ליצמן: כן, בנסיעה לירושלים.

יעקב ליצמן: לפי מה שהבנתי מכם יש בשעות היום ביקוש וביום שישי פחות ביקוש בנצרת?

אינה ברזנבורג: לא.

יעקב ליצמן: אלא מה?

עמיחי לוי: יש ביקוש לאורך כל השבוע, בהיקפים כאלה ואחרים, הנסיעה ביום שישי בצהריים נוספה לפני שנה לאור בקשת שכונת הר יונה וזה ברור לנו גם שזה מרבית המשתמשים, אלו גם השעות של הפקקים הכי קשים בפאולוס בנצרת.

עמיחי לוי: אפשר להגיד לא בצורה חלקה, כי עדיין אנחנו מורידים שירות לנצרת בקו הסדיר, אבל באופן חריג זה יקרה.

יעקב ליצמן: דיברת על נקודה חשובה, שזה קווים שהוספו בגלל דרישה של הר יונה ג' בעצם, נכון?

עמיחי לוי: כן.

יעקב ליצמן: האוטובוס בשעות הערב גם נוסף רק בגלל דרישה של הציבור שרצה להגיע לאירועים, הוא גם סתם מאריך בנצרת.

עמיחי לוי: כן, אבל קודם כל באמצע השבוע בשבע בערב בנצרת זה לא כמו ביום שישי באחת בצהריים.

עמיחי לוי: והקו, יכול להיות שהגיעה בקשה מסוימת, אבל בנוסף הוא משרת, כמו שאמרתי, את כל מי שלאורך הציר.

יעקב ליצמן: כן, כאחד שמשתמש בקו, אני רואה כשאני יוצא בשעות הבוקר, יש אנשים שעולים בנצרת ויש בוואדי ערה, נכון, הקו שחוזר ב-11 מירושלים, אף פעם לא מצאתי בן אדם שירד מהאוטובוס שיוצא - - -

עמיחי לוי: אני חושב שגם כשהוא מגיע ב-12 וחצי בלילה לנצרת הרחובות שם פנויים.

יעקב ליצמן: כן, הרחובות כן, גם בדליה ואף אחד לא יורד.

אינה ברזנבורג: אבל סטודנט שחוזר, אתה תשאיר אותו - - -

יעקב ליצמן: לא, אני אעשה לו עצירה במחלף אכסאל, איפה ש-828 עובר.

עמיחי לוי: אין לו תחבורה עירונית באחת בלילה.

יעקב ליצמן: אבל אף אחד לא משתמש, זה קו שנוסף בגלל דרישה של הציבור החרדי בהר יונה ג'.

עמיחי לוי: אני הסברתי את העמדה.

ישראל אייכלר: מה שעדיין חסר לנו, אבל זה יהיה אחרי – כבר דיברת, הרב פרוש?

מאיר פרוש: לא, אני באתי לחזק את העניין ולהזכיר את העניין של האוטובוס מאשדוד להר יונה ביום שישי.

ישראל אייכלר: הרב מלכיאלי.

מיכאל מלכיאלי: אז קודם כל להודות לך על הדיון.

ישראל אייכלר: אני רוצה להגיד לפרוטוקול שמדבר יושב ראש סיעת ש"ס, הרב מיכאל מלכיאלי.

מיכאל מלכיאלי: אדוני היושב ראש, קודם כל להודות לך על הדיון.

מיכאל מלכיאלי: דבר נוסף, שמחתי לראות אותו בראשות הוועדה, זה מזכיר לנו את ימי הקואליציה שלנו.

ישראל אייכלר: זה הקדוש ברוך הוא קובע, היושבת ראש אמרה לי שהיא רוצה שאני אנהל את הדיון, אמרתי אללה הוא אכבר.

מיכאל מלכיאלי: אני רציתי להגיע בתחילת הדיון, הכנתי הרבה חומרים שקיבלתי מהעירייה ומתושבים שם, אבל מסתבר שכבר אמרו את הכול.

מיכאל מלכיאלי: אדוני, פרגנו לך פה הרבה, אבל זו מחמאה שהיא מחייבת.

מיכאל מלכיאלי: הציבור החרדי, בסוף הדיור בא ביחד עם התחבורה הציבורית, אין אחד בלי השני, ויש אין סוף תלונות, בעיקר דיברו על סופי שבוע, ימי שישי ומוצאי שבת, אנשים נסחבים עם תיקים, נשים וילדים, הפיזור הוא פיזור פחות הגיוני.

מיכאל מלכיאלי: אני חושב שהוועדה הזאת, אם היא יכולה לשמוע את התושבים, זה נושא אחד, סופי השבוע.

מיכאל מלכיאלי: הנושא השני, ומסתבר שגם על זה דיברתם, זה הקו הישיר מהר יונה לירושלים.

מיכאל מלכיאלי: זה עובר דרך נצרת, אין שום סיבה בעולם שזה יקרה, גם בגלל המורכבות, אבל לא רק בגלל המורכבות.

מיכאל מלכיאלי: כשאנשים יודעים שיש להם פחות רבע שעה ועשרים דקות בסוף זה יביא יותר תושבים למקום הזה, שזה אינטרס של כולם.

מיכאל מלכיאלי: מסתבר שעל שאר הדברים דיברתם, אני לא אאריך, אז להודות לך שוב, אדוני היושב ראש, על הדיון ואני מקווה שבדיון מעקב שנעשה כאן יהיו בשורות יותר טובות והם לא יצטרכו לבוא לפה והם יגידו שהכול היה בסדר.

מאיר פרוש: אבל בשביל זה הם גם צריכים לבוא לשמוע.

מיכאל מלכיאלי: לא, הם ישלחו לנו דרך - - -

ישראל אייכלר: תודה רבה לרב מלכיאלי.

ישראל אייכלר: אתה רוצה להגיד משהו על אשדוד?

עמיחי לוי: אשדוד, הבקשה מבחינתי חדשה יחסית.

עמיחי לוי: נבחן אותה, אני לא יודע להרחיב כרגע.

מאיר פרוש: אני רוצה להגיד למה זה חשוב.

מאיר פרוש: האדמו"ר מבלז לפני קרוב ל-30 שנה, לא?

ישראל אייכלר: 42 שנה.

מאיר פרוש: 42 שנה, החליט שהוא מעביר את החסידים, אלה שמתחתנים כמובן, לאשדוד, אחרי שירושלים ובני ברק –

ישראל אייכלר: היו מלאים, כן.

מאיר פרוש: אני חושב שגרות שם היום יותר מ-1,000 משפחות של חסידי בלז.

ישראל אייכלר: 2,000.

ישראל אייכלר: רק בתלמוד תורה יש לנו 3,000 ילדים ובבנות 3,000.

מאיר פרוש: אתה יודע מי גר בהר יונה מהמגזר החרדי, אני לא מוריד מאף קהילה אחרת, אבל בלז ידוע כקהילה הגדולה שגם גרה שם.

מיכאל מלכיאלי: הם הצטרפו לספרדים אחר כך.

ישראל אייכלר: קודם כל יש בבלז ספרדים שאני מייצג אותם בכבוד.

מאיר פרוש: לכן יש את הממשק הזה, זה הורים ששלחו את הילדים שלהם להר יונה לגור, צריך לחשוב על זה.

מאיר פרוש: אני מבין שזו בקשה חדשה, אבל זה חשוב מאוד.

עמיחי לוי: בכל אופן, נאמר פה קודם על המעבר דרך בני ברק.

עמיחי לוי: אם נצליח לתגבר את 828 זה בהכרח גם יסייע לנגישות לאשדוד, לפחות בתור איזה שהוא פתרון חלקי.

ישראל אייכלר: עמיחי, יש בעיה שרבים מהתושבים, אני רואה את זה גם מבחינה סוציולוגית, שהולכים לגור בהר יונה הם הילדים שיצאו אז איתנו לאשדוד, אלה לא אנשים שיש להם אפשרות לגור בירושלים או בבני ברק ולכן הקו שלהם צריך להיות ישיר, הם לא צריכים לעבור דרך בני ברק.

ישראל אייכלר: אמנם זה יתגבר ויחזק, אבל שוב, רק להיכנס לבני ברק זה סיוט בשביל לצאת.

ישראל אייכלר: אתמול בלילה הייתי בבני ברק, זה היה 20 דקות רק לצאת.

ישראל אייכלר: זה לא פתרון.

עמיחי לוי: חוץ מבני ברק, הוזכר פה, יש גם את הנסיעות דרך תל אביב בתדירות טובה, יש רכבת גם, הרכבת לאשדוד בימי שישי חוזרת, בעוד חודש חוזרות הרכבות בימי שישי לאשדוד.

ישראל אייכלר: אתה מדבר על הרכבות מתל אביב.

עמיחי לוי: כן.

ישראל אייכלר: אבל להגיע לתל אביב זה גם סיוט.

ישראל אייכלר: לא צריך חמש שעות בשביל להגיע מאשדוד לנוף הגליל.

עמיחי לוי: אני מזכיר שוב שנוף הגליל היא עיר במטרופולין הצפוני ואנחנו בראייה התחבורתית ההיררכית משקיעים את מרב המאמצים בקישורים בתוך המטרופולין כי אלה מרבית התנועות.

עמיחי לוי: זה לא כמו אשדוד וירושלים שהן סמוכות, נוף הגליל ואשדוד זה כמה וכמה שעות.

ישראל אייכלר: תודה, עמיחי, אני רוצה לאפשר לגרשון ברלין, שהוא יועץ לחברת הייעוץ נסיעות נצרת.

ישראל אייכלר: אולי בעל הבית של חברת - - -

גרשון ברלין: יש שתי חברות, זה קבוצת עפיפי שמשרתים את - - -

ישראל אייכלר: זה שתי חברות?

גרשון ברלין: באותה קבוצה.

ישראל אייכלר: אמרו לי שבזום מחכה סהל, אתה עובד איתו ביחד?

גרשון ברלין: כן.

גרשון ברלין: שהוא ידבר.

ישראל אייכלר: זו אותה חברה.

גרשון ברלין: כן.

ישראל אייכלר: אז סהל עפיפי נמצא איתנו?

ישראל אייכלר: סהל עפיפי, סמנכ"ל שירות של חברת תיירות ונסיעות נצרת.

ישראל אייכלר: שלום, מר עפיפי, שמעת את הדיון, אמרו לי.

סהל עפיפי: כן.

ישראל אייכלר: ואתה מפעיל את האוטובוסים.

ישראל אייכלר: יש לך איזה עצה, איזה דרך להקל על הנוסעים שסובלים על האוטובוסים?

סהל עפיפי: אנחנו עובדים על תגבור הקווים העירוניים והבין עירוניים בנוף הגליל.

סהל עפיפי: יש תכנית עבודה להוספת קווים גם כן ולהוספת תדירות של הקווים העירוניים.

עמיחי לוי: זה מה שייצא לפועל בדצמבר.

ישראל אייכלר: אתה מדבר על הקווים העירוניים שיתחילו בדצמבר?

סהל עפיפי: כן, באמצע דצמבר.

ישראל אייכלר: מצוין.

ישראל אייכלר: ולגבי הקווים הבין עירוניים?

סהל עפיפי: גם בקווים הבין עירוניים יש ביקוש רב להפעלת קו לירושלים ישיר מהשכונות החדשות בנוף הגליל.

ישראל אייכלר: אתם ערוכים?

ישראל אייכלר: אם משרד התחבורה יאשר לכם אתם ערוכים להזרים את האוטובוסים?

סהל עפיפי: בינתיים אנחנו שמנו את זה בתכנית ההרחבות של החברה לקראת תחילת שנת 2022.

ישראל אייכלר: זאת אומרת בעוד חודשיים?

ישראל אייכלר: בינואר?

סהל עפיפי: כן, עד מרץ מקסימום.

ישראל אייכלר: טוב, אני רוצה להודות לך, מר עפיפי, שהיית איתנו.

ישראל אייכלר: יש לנו פה את גרשון ברלין, שאני מבין שהוא יועץ חברת התיירות ונסיעות נצרת, אולי תסכם את האפשרויות, האם אנחנו יכולים לצאת עם בשורה?

ישראל אייכלר: מה שמעת פה?

גרשון ברלין: שלום וברכה.

גרשון ברלין: דבר ראשון מה שחשוב לי להגיד זה דבר אחד, אני תושב הר יונה ג' בסוף, אבל פה לא נמצא כרגע על טיקט של תושב הר יונה ג', כי אני סמוך ובטוח שיש פה מספיק תושבים שיודעים להציג את הבקשות, כך שאין משהו ש – אם רוצים היבט כתושב זה נושא אחר.

גרשון ברלין: היבט כיועץ, וגם קודם כשהרב גפני פנה אליי הוא פנה אליי כתושב, לכן עניתי לו, לא קשור לזה, מחילה, עמיחי.

גרשון ברלין: הנושא הוא חברת עפיפי, קבוצת עפיפי, היא תחת שלוש חברות אוטובוסים, נתיב אקספרס, שירותי אוטובוסים מאוחדים ונסיעות ותיירות נצרת.

גרשון ברלין: שירותי האוטובוסים המאוחדים זה הקו המשרת העירוני של נוף הגליל, נצרת וכל האזור, זה מה שאינה דיברה פה קודם, על קו 39, שזה הקו העירוני שהולך לקבל כל 20 דקות אוטובוס בתוך קרית בלז, בתוך הר יונה ג', שתהיה אפשרות לכל העיר הלאה.

גרשון ברלין: בנוסף יש את חברת נסיעות ותיירות נצרת שהיא משרתת היום את קו 828 לבני ברק.

גרשון ברלין: זה החלק של קבוצת עפיפי פה בסיפור.

גרשון ברלין: נתיב אקספרס לא עובדים בנוף הגליל.

גרשון ברלין: לגבי קווים נוספים, מה שלנו ידוע, אין לנו משהו שקיבלנו בכתב, כמויות או דברים או מה מו מה להפעיל עוד דבר, הדבר היחיד שווליד מוסלימני ציין, שהוא סמנכ"ל נסיעות ותיירות נצרת, שמבחינתו כחברה יש את היכולת להפעיל ולשרת את הציבור ולתת וגם אם אפילו צריכים אוטובוסים או דברים, אז בשלב ראשון הוא יכול להפעיל עם הצי שלנו כחברה, אפשר לתת את השירות במיידי, ונשמח להמשיך ולשרת את התושבים בכל בקשה וכל דבר עד כמה שיאפשרו לנו וייתנו לנו לשרת, בוודאי ובוודאי נבצע את זה על הצד הטוב ביותר.

גרשון ברלין: אני חושב שגם הציבור מכיר את השירות שלנו ויודע שברוך ה' השירות מעולה, כמו שצריך.

ישראל אייכלר: אז אני מודה לך, גרשון ברלין.

ישראל אייכלר: אני מבין שעל הקו נמצאים נציגי חברת סופרבוס ואגד.

ישראל אייכלר: סופרבוס נוסעת לנוף הגליל?

יעקב ליצמן: כן, לעפולה.

ישראל אייכלר: חברת אגד, ארז לבחר, סגן מנהל אגף תחבורה ציבורית מחברת אגד, נמצא איתנו?

ארז לבחר: קודם כל שלום ליושב ראש הוועדה ולחברי הוועדה ולנציגי משרד התחבורה ולכל הנוכחים.

ארז לבחר: אכן אנחנו מתפעלים את קו 955, כמובן שאנחנו עובדים תחת ההנחיות של משרד התחבורה.

ארז לבחר: ברגע שמשרד התחבורה ייתן לנו את ההנחיות בהתאם אנחנו נפעל.

ארז לבחר: זה בגדול מה שאנחנו עושים.

ארז לבחר: אמרתי, שוב, אנחנו ערוכים לכל תרחיש, לכל מה שיגידו לנו אנחנו ניתן מענה.

ארז לבחר: הקו שיוצא מירושלים, מהתחנה המרכזית, הנושא נמצא אצלנו בבחינה של מנהל התנועה הצפוני שנמצא איתנו, רוני פלה, הוא בוחן ומסתכל מה הדברים הטובים במהלך ומה לא וגם אנחנו נציג בפני משרד התחבורה את המסקנות שלנו.

ארז לבחר: בסופו של דבר, כמו שאמרתי, אנחנו פועלים תחת ההנחיות ובמידה ומשרד התחבורה ינחה אותנו לתוספות אז אנחנו ערוכים וניענה ברצון.

עמיחי לוי: אולי נוסיף פה, ארז, הזכרת לי באמת שאנחנו איתרנו ממש בשבועות האחרונים עומס במוצאי שבת בקו 955 וכבר חברת אגד הוסיפה נסיעה בשבת האחרונה וזה יתווסף באופן קבוע תוך מספר שבועות.

ישראל אייכלר: במוצאי שבת?

עמיחי לוי: כן, במוצאי שבת, מכיוון הר יונה לירושלים.

ישראל אייכלר: אז, ארז, אני קודם כל שמח לראות אותך שוב בוועדה לפניות הציבור.

ארז לבחר: גם אני שמח, ברוך הבא, ברוך שובך.

ישראל אייכלר: תודה.

ישראל אייכלר: ורוני פלה, מנהל תנועה באזור הצפון, הוא לא קשור לעניין של ירושלים, נכון?

ארז לבחר: הוא אחראי על האשכול הזה, בוא נשמע מה יש לו לומר.

ישראל אייכלר: השאלה שלי לשניכם, לגבי הקשיים שיש לכם בפיזור בירושלים, אני חש את זה ומרגיש את זה, מה אתם אומרים על העניין הזה של להוריד את האנשים ולאסוף את האנשים באזור הר חוצבים, שזה סמוך לשכונות, לא כל כך רחוק ולא צריך עוד אוטובוס בשביל לעלות.

ארז לבחר: השאלה שעולה, אם אנחנו מדברים על כך שהאוטובוס יאסוף בהר חוצבים וייצא ישר מהעיר, אז אני בעד, באמת זה דבר מעולה, אני חושב שיהיה לזה ערך מוסף וגם ציבור הנוסעים יאהב את זה, או שהוא יאסוף בהר חוצבים וימשיך להסתובב בתוך העיר?

ישראל אייכלר: לא, להסתובב לא עשינו כלום.

ארז לבחר: אז זהו, אז אנחנו באמת ממליצים שהאוטובוס יאסוף בהר חוצבים.

ישראל אייכלר: עד שהעבודות ייפסקו אז יהיה לכם כבישים פנויים.

ארז לבחר: כן, כמובן.

ארז לבחר: אנחנו בעד.

ישראל אייכלר: וגם איסוף אנשים שם.

ארז לבחר: אני חושב שאנחנו בעד, כן, שאוטובוס יאסוף בהר חוצבים וייצא ישר מהעיר, ייתן שירות יותר טוב.

ישראל אייכלר: אז אנחנו נפנה גם לעיריית ירושלים שתכין את המקום, את התשתית, שזה יאפשר את זה.

עמיחי לוי: התשתית בהר חוצבים מאוד מוגבלת היום ובגלל שאנחנו מוציאים קווים בין עירוניים מבר אילן יש הרבה קווים שיצטרכו להתווסף שם.

ישראל אייכלר: אבל זה מאסט.

ישראל אייכלר: לפני שאנחנו מוציאים מבר אילן את אלה שתקועים שם בואו לפחות נשחרר את הקווים החדשים או התגבורים שנתנו שם.

עמיחי לוי: ואני מזכיר את הנקודה השנייה שנאמרה, שיש משתמשים בקו שהם לא צריכים את השכונות החרדיות ודווקא תחנה מרכזית טובה להם.

ישראל אייכלר: אני חושב שבקווים הספציפיים האלה הם בודדים יחסית לרוב ציבור הנוסעים, נכון?

עמיחי לוי: זה צריך להיבדק.

ישראל אייכלר: ואגב, גם להם לא משנה אם זה – ההיפך, בכביש גולדה יש להם יותר תחבורה מאשר התחנה המרכזית.

ישראל אייכלר: גם בשבילם התחנה המרכזית זה תקוע באמצע.

ישראל אייכלר: אתה יודע מה זה להיכנס ולצאת מהתחנה המרכזית?

עמיחי לוי: אבל בתחנה המרכזית יש רכבת קלה, יש שירות הרבה יותר נרחב מאשר בהר חוצבים.

ישראל אייכלר: אולי תעשה ספירה כמה אנשים.

עמיחי לוי: אנחנו יכולים לספור כמה עולים בתחנה המרכזית, אנחנו לא סופרים כיפות או לא כיפות.

ישראל אייכלר: לא, חלילה.

ישראל אייכלר: אני אחרון שרוצה שיספרו כיפות, אבל אפשר לספור תחנות.

עמיחי לוי: יש תחנה אחת, תחנה מרכזית, אין לנו איך לפצל את זה.

ישראל אייכלר: לא, לפני שמשרד התחבורה הוציא את הקווים מהשכונות היו לכם תחנות והיו לכם מספרים.

עמיחי לוי: אבל 955 תמיד יצא רק מהתחנה המרכזית.

ארז לבחר: כן, לאורך שנים הוא יוצא מתחנה מרכזית, כמו שעמיחי אומר.

עמיחי לוי: הוא מעולם לא נסע בבר אילן, הבקשה פה היא בקשה חדשה, להכניס אותו.

ישראל אייכלר: כן, אז צריך לבדוק את זה.

ישראל אייכלר: אני מוכן לשבת איתכם בעוד שבוע-שבועיים, אנחנו נעשה את הספירה שלנו, 'אנחנו' זאת אומרת הפונים ואנשי המקום, כי קיבלנו מאות פניות, זה לא רק מהקהילה החרדית או קהילה זו או אחרת.

ישראל אייכלר: אנחנו ככנסת אנחנו חייבים להיות אוניברסליים, לא משנה יהודים, ערבים, דתיים, חילוניים.

עמיחי לוי: התחנה המרכזית מאפשרת להגיע מכל חלקי ירושלים, ברכבת קלה ובאוטובוסים.

עמיחי לוי: דווקא הר חוצבים - - -

ישראל אייכלר: לשכונות שלנו לא מגיעה לא רכבת קלה, לצערי, ולא - - -

עמיחי לוי: עכשיו עובדים על קו הרכבת הקלה בבר אילן, זה חלק מהעניין.

ישראל אייכלר: אז כשיהיה בבר אילן, בעזרת ה', בעוד עשור ניפגש שוב, בעזרת ה'.

עמיחי לוי: נקווה שפחות.

ישראל אייכלר: מילה על הסופרבוס, שגם היא מסיעה אנשים.

ישראל אייכלר: צחי נווה נמצא איתנו?

עמיחי לוי: יש איזה סוגיה עם סופרבוס?

ישראל אייכלר: הוא מוביל אנשים מאיפה?

יעקב ליצמן: לעפולה, נוף הגליל עפולה.

יעקב ליצמן: יש ביקוש, יותר במשך היום, להגיע לבית החולים העמק.

ישראל אייכלר: מנוף הגליל לעפולה זה סופרבוס?

יעקב ליצמן: יש כל חצי שעה, אבל לא כל האוטובוסים מגיעים ל'העמק'.

אינה ברזנבורג: יש קו ישיר ויש אחד מהיר, זו הייתה המטרה.

ישראל אייכלר: אז מי נמצא פה?

ישראל אייכלר: רוני טקו?

רוני טקו: כן, שלום לכולם.

ישראל אייכלר: אני שומע פה מהפונים לגבי בעיקר, הקשר בין נוף הגליל לבית החולים 'העמק' עפולה, מה אתה מציע?

רוני טקו: כן, יש שם מספר חלופות שמגיעים אוטובוסים מנוף הגליל לבית החולים 'העמק' וחזרה.

רוני טקו: אנחנו פתוחים, במידה שיש הצעות ייעול כאלה ואחרות כדי לקדם ולעשות אז תגידו, אין בעיה.

ישראל אייכלר: אנחנו רוצים תדירות יותר גבוהה, אני מבין.

יעקב ליצמן: התדירות בסדר גמור, יש כל חצי שעה אוטובוס.

ישראל אייכלר: אז מה הבעיה?

יעקב ליצמן: הבנתי שיש כמה שעות ביום שהאוטובוסים לא מגיעים לבית החולים 'העמק'.

יעקב ליצמן: מגיעים רק בבוקר ובערב?

אינה ברזנבורג: יש חלופה.

יוסף מאיר כהנא: אבל החלופה לא נכנסת לשכונה.

יעקב ליצמן: אתה מדבר על קו 354.

יעקב ליצמן: יש את קו 356 ויש 354.

אינה ברזנבורג: אחד לא נכנס לתוך שכונת הר יונה והשני אפשר לקחת אותו –

יעקב ליצמן: למעלה, ביקינתון, זה רבע שעה הליכה.

יעקב ליצמן: עם ילדים?

עמיחי לוי: אבל, עכשיו יהיה השיפור עם 39.

יוסף מאיר כהנא: למה אי אפשר להכניס 354 ל'העמק'?

אינה ברזנבורג: אז אני אומרת, כל דבר כזה, שוב, אנחנו מסתכלים על כל האוכלוסייה, המהלך הזה, דרך אגב, קיבל גם מכם בשכונת הר יונה כל מיני מחמאות, אבל עוד פעם, יש עכשיו שירות ישיר, שירות מאסף שעובר דרך כל השכונות, ואז בציר רסקו יש לכם את התדירות שהיא עובדת, אבל הוא מגיע עד עפולה, הוא גם לא עובר דרך תחנת הרכבת, זה יעד שהוא פחות - - - עד התחנה המרכזית ומשם שירות עירוני שאתם צריכים להחליף.

אינה ברזנבורג: בעפולה עשינו רה ארגון של השירות העירוני עכשיו באוטובוס, ממש העלינו את התדירות של הקווים, אתם יכולים להחליף שם.

אינה ברזנבורג: אז זה השירות, עוד פעם, זו הרשת שעמיחי דיבר עליה, על הרשת ההיררכית הזאת של החלפות מהירות ותדירות גבוהה.

ישראל אייכלר: אני מסכם את מה שאמרה גב' אינה ברזנבורג, שהעניין הזה של הקשר בין נוף הגליל לעפולה, יש שירות ובמסגרת השיפור שיהיה בקווים העירוניים הפנימיים יהיה שיפור נוסף.

אינה ברזנבורג: עוד יותר, כן, בהחלפה.

יוסף מאיר כהנא: צריך להגיד תודה על האוטובוס הזה, בעפולה יש הרבה בנקים, הרבה חנויות, תדירות כל חצי שעה לעפולה זה דבר חדש ומאוד מבורך.

ישראל אייכלר: טוב מאוד.

יעקב ליצמן: עוד נקודה חשובה אם אפשר לציין, פה בירושלים, גרתי בירושלים עד לפני שנה פלוס, יש אופציה של מעבר בין אוטובוסים, כשאני מתקף יש 90 דקות מעבר חינמי, זה גורם שאפילו אם אין לי קו ישיר ממקום למקום אני יכול לקפוץ על מספר אוטובוסים.

יעקב ליצמן: בנוף הגליל זה לא קיים, יש סיבה לכך?

ישראל אייכלר: בתוך העיר?

יעקב ליצמן: כן, אם אני נתקע עם אוטובוס ואני מצליח לקחת אוטובוס נוסף - - -

ישראל אייכלר: למה באמת, עמיחי?

עמיחי לוי: אני אסביר.

עמיחי לוי: הרפורמה של ה-90 דקות קיימת היום רק בארבעת המטרופולינים, חיפה, תל אביב, ירושלים ובאר שבע, כי שם יש הרבה יותר תנועה שמתבססת על מעברים.

עמיחי לוי: הרחבה שלה לשאר ערי הארץ זה משהו שמחויב ברפורמה ארצית.

ישראל אייכלר: נוף הגליל לא שייך לאיזה מטרופולין?

עמיחי לוי: לא.

עמיחי לוי: זה לפי התב"עות של המטרופולינים.

עמיחי לוי: מה שכן, יש חופשי יומי, יש חופשי חודשי שבהם אפשר לעשות כמובן את המעברים באופן חופשי.

עמיחי לוי: חופשי יומי, בנוף הגליל אני לא זוכר כמה עולה.

יעקב ליצמן: 13 שקל.

ישראל אייכלר: אז בואו נסכם כי אנחנו מגיעים לסיום הדיון.

ישראל אייכלר: קודם כל הוועדה מברכת על הוספת הקו הפנימי בנוף הגליל, קו 39, מ-14.12, אנחנו נבקש מיושבת הראש לקיים דיון מעקב לאחר מכן וגם אפילו, אני שמעתי שמתחילים והולכים גם בינואר לשיפורים אז אולי בסביבות ינואר.

יעקב ליצמן: לא משהו שאנחנו מכירים.

ישראל אייכלר: לא, מר עפיפי אמר שהם ערוכים לשיפורים לגבי בני ברק וכל הדברים שדיברנו פה.

אינה ברזנבורג: זה בדיוק העניין שלא הבנו, כי האשכול של חברת הנסיעות, האשכול של עפיפי הוא עירוני, שירות עירוני בנצרת, אין לו יכולת - - -

ישראל אייכלר: אז מה שהוא דיבר בינואר, בתחילת השנה הבאה?

עמיחי לוי: אולי הוא התכוון לפנימי.

ישראל אייכלר: בכל אופן אנחנו נקיים דיון מעקב בעניין של נוף הגליל, בעזרת ה'.

ישראל אייכלר: היו עוד קהילות שפנו והם לא הגיעו לכאן, תולדות אברהם יצחק, אנחנו נתייחס גם לפניות שלהם.

ישראל אייכלר: הוועדה מבקשת עיבוי קווים לבני ברק ולירושלים ולאשדוד ודרישה חד משמעית להוספת קו ישיר לאשדוד, כי אשדוד היא עִיר גְּדוֹלָה לֵאלֹקִים, 220,000 איש והרבה הרבה אנשים קשורים לנוף הגליל, לאו דווקא מהמגזר החרדי.

ישראל אייכלר: רצינו להשמיע גם עדות - - -

אליעזר ישעיהו בק: היא אמרה שאי אפשר להשמיע.

ישראל אייכלר: לא, אבל הקול שלה נשמע באמצעותך.

עמיחי לוי: אנחנו מאמינים שהבקשה קיימת.

מאיר פרוש: על מודיעין עילית גם יש בקשה כזאת?

ישראל אייכלר: על מודיעין עילית לא קיבלנו פנייה, אבל אם תהיה פנייה אנחנו נשמח לצרף אותה ואנחנו נעביר לך.

ישראל אייכלר: אנחנו מבקשים לשנות את המסלול מנוף הגליל, לדלג על ואדי ערה לכיוון דרך כביש 6, ברגע שזה יהיה אפשרי מבחינת העבודות בכביש.

ישראל אייכלר: אנחנו חושבים שזה מאוד חשוב.

ישראל אייכלר: לא ציינתי, ואני מציין את זה בסיכום, שבכל מקרה, אני אומר גם מניסיון של שבוע שעבר, כשאתה נוסע דרך העיירות והערים זה תמיד יותר זמן מאשר כשאתה נוסע ב-highway, אפילו שיש עיכובים.

עמיחי לוי: הכניסה היחידה של 955 זה לנצרת.

ישראל אייכלר: לא, אבל ואדי ערה.

עמיחי לוי: ואדי ערה, נוסעים על הכביש הישיר.

ישראל אייכלר: אז אני אומר, הכביש של ואדי ערה וכביש 6, תמיד הדרך הראשית יותר טובה מאשר לעבור בכביש שיש שם יישובים.

יעקב ליצמן: וכשיש מתיחות יש חסימות של הציר לפעמים, אז עדיף פקקים בכביש 6.

ישראל אייכלר: הדרישה הנוספת, ואנחנו נדבר גם עם עיריית ירושלים, להכין את התשתית בהר חוצבים.

ישראל אייכלר: כל זמן שהרסו את כל הכבישים בתוך השכונות בגלל הבנייה של הרכבת הקלה, שזה ייקח להערכתי כמה שנים, להכין בהר חוצבים אפשרות שכל אוטובוס שנכנס לעיר ויוצא מהעיר, הבין עירוניים בעיקר, שתהיה להם אפשרות לאסוף ולהוריד נוסעים בהר חוצבים.

ישראל אייכלר: זה לא פחות חשוב מהתחנה המרכזית, זה הרבה יותר יעיל כי הכניסה לתחנה המרכזית והיציאה מהתחנה המרכזית הפכו גם לסיוט בחודשים האחרונים בגלל העבודות ברחוב ירמיהו וכל הדברים האחרים.

ישראל אייכלר: אני רוצה להודות על הדיון הענייני שהיה פה ועל השתתפות חברי הכנסת ובעזרת ה' אנחנו נקיים דיון מעקב, ותודה ליושבת ראש הוועדה, הגב' יעל רון בן משה, ואנחנו מודים לכם על השתתפותכם.

ישראל אייכלר: ישיבה זו נעולה.